懷忠子
作者：釋德洪
朝代：宋

paragraphs: 昏花委篝燈，夜雨集梧井。
空房嚙饑鼠，壞壁咽寒蚓。
有生獨多艱，念極淚殷枕。
親朋勢宜絕，醜惡諱聞聽。
棄遺等苦李，零落如斷梗。
忠也新數面，義已到刎頸。
願留廣推擠，守護輕軀命。
逐臭寧有理，嗜痂亦天性。
人情骨肉離，道義燕秦并。
相逢百憂中，如熱啜甘冷。
氣清秋潑山，韻勝月夕鏡。
何時一丘壑，攜子脱塵境。
風林作清歗，追步千峰頂。